Vaas in skoenboks verkoop toe vir sóveel miljoen | Maroela Media
Die Franse gesin wat verlede maand gehoor het dat 'n antieke porseleinvaas wat al vir jare in hul solder lê miljoene rand werd is, het dié vaas vandeesweek vir £14,2 miljoen (meer as R251 miljoen) laat opveil – nagenoeg £14 miljoen meer as die prys waarvoor die vaas deur 'n afslaer in Parys gewaardeer is.
Die BBC berig dié vaas is Dinsdag by Sotheby's-afslaers in Parys in 'n 20 minuut lange veiling opgeveil – dieselfde afslaers wat die vaas in Meimaand teen minder as 'n tiende van die veilingprys gewaardeer het.
Volgens die BBC is dit die hoogste prys wat 'n enkele item nóg op 'n Sotheby's-veiling gehaal het.
Olivier Valmier, die afslaer se kunskenner, sê hy was verbaas toe 'n lid van die gesin nonchalant met die vaas by sy deur ingestap kom; heeltemal onbewus van die waarde van die vaas.
"Hy het op die trein geklim, toe op die metro, en toe te voet na Sotheby's tot in my kantoor geloop met die vaas in 'n skoenboks en toegedraai in koerantpapier. Toe hy die boks op my tafel sit en ek dit oopmaak, was ons almal verstom oor die skoonheid daarvan. Dis 'n groot kunswerk; dis byna asof ons 'n Caravaggio [die Italiaanse skildenaar] ontdek het."
Die Franse gesin was verlede maand besig om hul solder skoon te maak toe hulle op die porseleinvaas afgekom het wat uit die Qing-dinastie dateer. Die gesin het die vaas vir 'n lang tydperk in 'n skoenboks gebêre omdat hulle nie juis daarvan gehou het nie. Sotheby's en Valmier het die vaas egter dadelik uitgeken as 'n egte vaas van hoogstaande gehalte, en dit was volgens kenners ongeveer $600 000 (byna R7,5 miljoen) werd.
Die vaas is 30 cm hoog en soos 'n gloeilamp gevorm. Die kunswerk beeld bokke, voëls en ander diere in die bosse uit. Dit is 'n Yangcai-Famille-Rose-porseleinvaas met die merk van keiser Qianlong, wat tydens die mid- tot laat- agtiende eeu in China regeer het.
Sotheby's mag nie naam van die verkopers of die kopers bekend maak nie.
Ek wonder hoeveel is hierdie vaas van my werd, dit lyk antiek en ek het dit gekry in my garage, toegerol in koerantpapier… daar staan aan die onderkant dis gemaak deur 'n mnr P.R. Ice. Ek is nou dadelik oppad Sothebys toe.
Ja, né…as ek op dit afgekom het, sou ek dit vir die huishulp gegee het…wys jou nou…
Sal graag wil weet uit watter jaartal dit dateer.
Ek sou graag wou weet hoe die vaas op hul solder beland het, het hulle die huis gekoop, soontoe getrek, het hulle die vaas geskenk gekry, wat ek twyfel, want hulle het nie juis van die vaas gehou nie.